Reţelele sociale vor fi "invadate" cu imagini din Bihor. Agenţia pentru Managementul Destinaţiei Bihor a făcut primul videoclip de promovare turistică a judeţului, prezentat ca poarta vestică a Transilvaniei.

Imaginile au fost publicate cu sloganul "Discover Bihor" (Descoperă Bihorul), pe un site cu acelaşi nume creat acum de AMD Bihor, tot pentru promovarea turistică a judeţului.

Poftiţi în Bihor

Lung de 4 minute, videoclipul prezintă imagini din zona montană a Bihorului, cu casele tradiţionale de la Roşia, o biserică de lemn, Vârful Bihorul, lacul din mijlocul Coleştiului, dar şi cadre surprinse în Oradea şi în Băile Felix. Peisajele pitoreşti se îmbină cu imagini cu mâncăruri locale ori oameni distrându-se la o "spuma party".

"Tu eşti un explorator. Eşti o minte curioasă, mereu pe fugă pentru a descoperi necunoscutul. Eşti un suflet sălbatic, îmblânzit doar de satisfacţia reuşitei", este mesajul vocii masculine care invită turiştii în Bihor.

"Până acum, videoclipul a fost văzut cam de o sută de oameni, şi reacţiile au fost bune. Sigur, au fost unii care au spus că trebuia să cuprindem mai multe zone, dar atunci nu mai era clip de promovare, ci documentar", a declarat, miercuri, pentru BIHOREANUL, Bántó Norbert, directorul AMD Bihor.

Videoclipul a fost realizat de firma The Brothers M, companie de producţie video şi de publicitate din Bucureşti, cu care a mai colaborat şi Asociaţia pentru Promovarea Turismului din Oradea şi Regiune. "Ideile au fost şi ale lor, şi ale noastre, am lucrat împreună. Filmările s-au făcut anul trecut, în august", a mai precizat Bántó.

Mai urmează!

Potrivit acestuia, videoclipul este "vârful piramidei", deoarece AMD va mai realiza cinci clipuri mai scurte, tip "teaser", despre principalele destinaţii turistice din Bihor, şi alte 30-40 de videoclipuri despre obiective turistice. Toate vor fi promovate pe reţelele de socializare, dar şi la târguri de turism. De asemenea, vor fi oferite hotelurilor şi pensiunilor, care le vor putea rula astfel pe ecranele din clădiri.

"Azi lumea nu prea mai citeşte, este nevoie de fotografii şi video pentru promovare. Acest videoclip este vârful de lance pentru promovarea Bihorului", a precizat Bántó Norbert.

Pentru anul 2018, AMD Bihor are un buget de 45.000 lei dedicat exclusiv promovării în online. Aproape jumătate din această sumă, mai precis 4.500 euro, au fost cheltuiţi pentru realizarea videoclipului deja postat şi a celor cinci "teaser-e" care urmează să fie făcute publice.

În schimb, videoclipurile pentru promovarea obiectivelor turistice vor fi făcute cu firme locale. "Adevărul este că The Brothers M, pentru noi, nu sunt ieftini. Însă sunt creativi, au lucrat foarte bine, nu am ce să le reproşez. Iar preţul plătit este mai mic decât se plăteşte în general pentru astfel de producţii", a mai spus Bántó.

Totodată, directorul AMD Bihor a precizat că site-ul de promovare a Bihorului, www.discoverbihor.ro, este încă în lucru, chiar dacă deja poate fi vizitat. Deocamdată, informaţiile de aici sunt postate în trei limbi, română, maghiară şi engleză, dar până la finalul anului vor fi disponibile şi în italiană şi germană.